作者:權德輿
標題:祗命赴京，途次淮口，因書所懷
內容:弱植素寡偶，趨時非所任。感恩再登龍，求友皆斷金。彪炳睹奇採，淒鏘聞雅音。適欣佳期接，遽歎離思侵。靡靡遵遠道，忡忡勞寸心。難成獨酌謠，空奏伐木吟。泬寥清冬時，蕭索白晝陰。交歡諒如昨，滯念紛在今。因風試矯翼，倦飛會歸林。向晚清淮駛，回首楚雲深。